Mens debatten om den nye folkeskole i Skærbæk tog to timer af torsdagens byrådsmøde, så gik lukningen af oldtidsparken Hjemsted - Danernes Verden anderledes hurtigt. 10 minutter tog behandlingen af emnet.

Annonce

TØNDER/SKÆRBÆK: Skærbæk var det helt store samtaleemne i byrådssalen i Tønder torsdag aften. Det vil sige, det var ikke selve byen, men Hjemsted - Danernes Verden og den kommende folkeskole i Skærbæk, der havde lokalpolitikernes fulde fokus. Mens det tog historiske to timer alene at debattere den nye folkeskole og ikke mindst placeringen af specialenheden Cassiopeia, så gik det overraskende hurtigt og smertefrit at lukke oldtidsparken Hjemsted - Danernes Verden - der indtil for ganske kort tid siden blev betegnet som et "væsentligt element i kommunens generelle oplevelsestilbud". Men på 10 minutter blev parken lukket, og de 20 ansatte med tilknytning til stedet må dermed med udgangen af i år ud at finde nyt arbejde.

Det er trist, men vi er nødt til at give op. Tilgangen har været halvhjertet, men vi har gennem tiden brugt rigtig mange penge på parken. Eike Albrechtsen (S), om lukningen af Hjemsted - Danernes Verden

Annonce

Fair chance?

Venstres Mathias Knudsen begrundede i byrådssalen den politiske kovending med, at Skærbækcenteret med kort varsel har annonceret, at man ikke agter at fortsætte driften. Og så skal Tønder Kommune enten finde en ny forpagter - hvilket ikke synes sandsynligt - eller at parkens areal, der er kommunalt ejet, lukkes og området udlejes/sælges til et kommercielt formål. - Vi troede at Skærbækcenteret ville forlænge aftalen. Det er lidt træls, at vi ikke vidste det, da vi lagde budgettet, erkendte Mathias Knudsen og tilføjede, at de gennem historien stadigt større økonomiske bidrag til parken havde "frustreret" lokalpolitikerne. - Jeg mener ikke, at der er grundlag for at køre parken videre i sin nuværende form, tilføjede Mathias Knudsen. Enhedslistens Holger Petersen stillede spørgsmålstegn ved, om parken har fået lov til at vise sit værd. - Har vi givet parken en fair chance? Danernes Verden er et væsentligt element i kommunens oplevelsestilbud. Har den fået hjælp nok - jeg synes ikke, at vi har hjulpet den på vej, lød det fra Holger Petersen.

Annonce

Uforløst potentiale